རབ་མེད།།དེ་བཞིན་རྣལ་འབྱོར་མི་བརྩོན་པ།།རྣམ་གྲོལ་བསྔགས་པས་འཚོ་བ་དག།ཕྱི་མའི་དུས་ལ་འབྱུང་འགྱུར་ཏེ།།དེ་དག་ལ་ནི་རྣམ་གྲོལ་མེད།།ཇི་ལྟར་སྐྱེས་བུ་དབུལ་པོ་ལ་ལ་ཞིག།སྐྱེ་བོ་མང་པོས་ཡོངས་སུ་བརྙས་གྱུར་ལ།།དེ་ཡིས་ཕྱིས་གདོད་ནོར་གྱི་གཏེར་རྙེད་ནས།།ནོར་ཡོད་རིག་པས་སྐྱེ་བོ་རི་མོར་བྱེད།།དེ་བཞིན་ཏིང་འཛིན་འདི་ནི་མ་ཐོབ་ན།།བྱང་ཆུབ་སེམས་དཔའ་དེ་ཡང་ལྷ་མི་དང་།།གྲུལ་བུམ་སྲིན་པོ་མང་པོས་མི་བཀུར་ཏེ།།ཇི་ལྟར་སྐྱེས་བུ་དབུལ་པོ་ནོར་མེད་བཞིན།།མཁས་པས་གཞལ་དུ་མེད་པའི་ཆོས་ཀྱི་གཏེར།།ས་འདི་ནམ་ཞིག་རབ་ཏུ་ཐོབ་གྱུར་ན།།ལྷ་དང་མི་དག་དེ་ལ་རེ་བ་སྐྱེད།།དེས་ཀྱང་སྐྱེ་དགུ་བླ་མེད་ནོར་རྣམས་བྱིན།།དེ་ཕྱིར་རྒྱལ་བ་དག་གིས་བརྗོད་པ་ཡི།།ཕན་ཡོན་དམ་པ་བཟང་པོ་འདི་ཐོས་ནས།།ཤེས་ཀྱི་ཁེ་དང་བདེ་རྙེད་ཀུན་སྤངས་ཏེ།།ཏིང་འཛིན་ཞི་མཆོག་འདི་ནི་ལུང་ནོད་གྱིས།།སངས་རྒྱས་སུ་དག་ཕྱོགས་སུ་མྱ་ངན་འདས།།གང་དག་ད་ལྟར་བྱུང་དང་མ་འོངས་པ།།དེ་དག་ཐམས་ཅད་ཏིང་འཛིན་འདི་བསླབས་ནས།།བྱང་ཆུབ་བསམ་ཡས་མཚུངས་མེད་རྣམ་སངས་རྒྱས།།ཟླ་འོད་གཞོན་ནུར་གྱུར་པ་སེམས་དགའ་ནས།།སངས་རྒྱས་སྤྱན་སྔར་འདུག་སྟེ་ཚིག་སྨྲས་པ།།སྐྱེས་བུ་དམ་པ་མྱ་ངན་ཡོངས་འདས་ནས།།མ་རུངས་དུས་ན་བདག་གིས་མདོ་འདི་གཟུང་།།བདག་གིས་ལུས་དང་སྲོག་ཀྱང་ཡོངས་བཏང་སྟེ།།འཇིག་རྟེན་སྐྱེད་པ་ཅི་མཆིས་ཀུན་བཏང་ལ།།བདག་གིས་འཇིགས་པ་ཆེན་པོའི་དུས་དེར་ཡང་།།ཏིང་འཛིན་ཞི་མཆོག་འདི་ནི་གཟུང་བར་བགྱི།།སེམས་ཅན་མང་ལ་སྙིང་རྗེ་ཆེར་སྐྱེད་དེ།།སེམས་ཅན་སྡུག་བསྔལ་མགོན་མེད་མཐོང་ནས་ཀྱང་།།དེ་དག་ལ་ནི་བྱམས་པ་ཉེར་སྦྱར་ཞིང་།།ཏིང་འཛིན་ཞི་མཆོག་འདི་ནི་གཟུང་བར་བགྱི།།དེ་ཡི་ཚེ་ན་ཏིང་འཛིན་འཛིན་པ་དག།ལྔ་བརྒྱ་ལས་ནི་མི་ཉུང་དེར་བྱུང་སྟེ།།མདོ་སྡེ་མཆོག་འདི་རྒྱ་ཆེར་གཟུང་བ་ལ།།དེ་དག་སྔོན་དུ་འདྲེན་པ་གཞོན་ནུ་ཡིན།།སངས་རྒྱས་ཀྱི་ཡོན་ཏན་ཡང་དག་པར་བསྔགས་པའི་ལེའུ་སྟེ་གསུམ་པའོ།།།།འཕགས་པ་ཏིང་ངེ་འཛིན་གྱི་རྒྱལ་པོ།བམ་པོ་གཉིས་པ།དེ་ནས་ཟླ་འོད་གཞོན་ནུར་གྱུར་